L-Ewwel Pitazz – Noti 47-54 (għal paragrafi 151-160) Swor Fawstina, li kienet postulanta f'dak iż-żmien, kienet qiegħda taħdem fil-kċina ma' Swor Marcianna Oswiecimska. Swor Marcianna qaltilha taħsel u tbattal il-platti, u telqet. Helen (li iktar tard saret Swor Fawstina) bdiet ix-xogħol imma s-sorijiet baqgħu ġejjin għat-tieni ikla, u kultant xi waħda minnhom kienet titlob lil Helen isserviha l-ikel jew tagħmilha xi pjaċir. Helen ma riditx tgħidilhom le, serviet lil kulħadd, imma x-xogħol li kien ġie assenjat lilha m'għamlitux. Meta Swor Marcianna ġiet lura u rat li l-platti kienu għadhom hemm, ħasbet li Helen ma kenitx tat kas tal-ordni tagħha, u qaltilha li bħala penitenza kellha toqgħod bil-qiegħda fuq il-mejda, filwaqt li hi stess għamlet ix-xogħol. Swor Marcianna – Julia Oswiecimska – twieldet fl-1879. Daħlet soru fl-1919. Għal ħafna snin kellha d-dmir ta' koka. Kienet mimlija enerġija; kienet esiġenti imma mimlija mħabba għall-proxxmu (Tifkiriet ta' Swor Marcianna.) Is-superjuri biss jistgħu jagħtu ordnijiet "b'ubbidjenza", u dan biss f'affarijiet serji. Swor Marcianna, ma setgħetx tagħmlu dan u ċertament m'għamlitux. Hija qalet lil Helen toqgħod bilqiegħda fuq il-mejda bħala forma ta' penitenza. Helen stagħġbet b'din it-tip ta' penitenza u ħasbitha darbtejn biex tobdi l-ordni. Imbagħad Swor Marcianna staqsiet lill-postulanta: "Din hi l-ubbidjenza tiegħek, Helen?" Swor Fawstina fehmet ħażin din il-mistoqsija u ħasbet li kienet ordni "b'ubbidjenza" (Tifkiriet ta' Swor Marcianna.) F'xi djar, inkluża d-dar ta' Varsavja fi triq Zytnia, is-Sorijiet kien ikollhom l-għassa ta' bil-lejl. Dawk is-sorijiet li kien ikollhom dan id-dmir kienu jduru mad-dar, jixegħlu d-dawl fil-bitħa, u jittawlu mit-twieqi biex iħarsu d-dar mill-ħallelin. Dan hu l-isem popolari tas-Sorijiet Franġiskani tal-Familja ta' Marija, kongregazzjoni li ġiet imwaqqfa mill-Arċisqof Felinski fl-1857. Id-dar prinċipali tal-Kongregazzjoni tinsab f'Varsavja, fi Triq Zelazna u qiegħda bieb ma' bieb mad-dar Ġenerali tal-Kongregazzjoni tas-Sorijiet tal-Madonna tal-Ħniena. Aktarx kienet qiegħda tissostitwixxi lil Swor Modest Rzeczkowska, li kienet marida u kellha tmur għall-kura f'Varsavja (Tifkiriet Swor Pelagia.) Is-sorijiet kollha jiddedikaw ġurnata fil-bidu tax-xahar għat-tiġdid spiritwali, dak li kienu jgħidulu rtir ta' ġurnata. F'dak il-jum ma kienx ikun hemm rikreazzjoni. Is-sorijiet iżommu s-skiet u jkollhom siegħa meditazzjoni, it-Triq tas-Salib, eżami tal-kuxjenza ta' kull xahar, u nofs siegħa meditazzjoni fuq il-mewt (ara Kost. Kongr.) Kull xahar, kull novizza kellha tgħaddi ġurnata, magħżula mis-Soru Direttriċi, bħala dak li kienu jsejħulu l-jum tal-kruċjata. F'dak il-jum hi kienet obbligata tipprattika iktar ġabra u għaqda mal-Mulej Ġesu' fl-Ewkaristija, titlob lis-Soru Direttriċi għal xi mortifikazzjonijiet żejda, u toffri x-xogħol, talb u tbatijiet tagħha kollha lill-Mulej Ġesu' bħala tpattija għall-midinbin. Xi sorijiet kienu jibqgħu għaddejjin b'din il-prattika wkoll wara li jkunu spiċċaw in-novizzjat.
Noti tad-Djarju ta' Santa Fawstina Kowalska (Noti 47-54) għal par. 151-160